Foresta Suceava a dispărut din peisajul fotbalului autohton
Comisia de Disciplină și Etică a Federației Române de Fotbal a ratificat la începutul acestei săptămâni excluderea Forestei Suceava din campionatul Ligii a III-a pentru două neprezentări consecutive. Conform regulamentului, toate rezultatele formației sucevene din retur au fost omologate cu scorul de 3-0 în favoarea adversarelor. De asemenea, echipa de pe Areni a fost retrogradată în ultima competiție organizată de Asociația Judeţeană de Fotbal pe teritoriul căreia își are sediul, mai exact în Liga a V-a suceveană.
Foresta Suceava fusese penalizată anterior cu 8 puncte din cauza litigiului cu fostul antrenor Ionuț Moșteanu.
Bucovina Rădăuți n-a avut deloc de profitat de pe urma acestei excluderi, în condițiile în care trupa pregătită de Ovidiu Murariu câștigase pe teren duelul din retur cu Foresta, în vreme ce restul urmăritoarelor au primit câte trei puncte la "masa verde".
Șomuz Fălticeni, spre exemplu, care remizase cu Foresta Suceava în etapa a XIII-a, și-a îmbunătățit situația din clasament cu două puncte, iar acum are șanse matematice să prindă în extremis ultimul loc de play-off. Pentru a se întâmpla acest lucru, echipa antrenată de Daniel Stoica trebuie să se impună la Rădăuți în ultima etapă a sezonului regulat, iar duelul FC Bacău – CSM Vaslui să se încheie la egalitate.
De asemenea, ca urmare a dispariției de pe tabloul de concurs a echipelor Viitorul Darabani și Foresta Suceava, la finalul campionatului nu va mai retrograda nici o formație din Seria I.
Clasament
1. Bucovina Rădăuţi 15 8 5 2 25-12 29
2. CSM Bacău 15 9 1 5 22-13 28
3. Ştiinţa Miroslava 16 9 1 6 27-20 28
4. FC Bacău 15 6 3 6 22-18 21
5. CSM Vaslui 15 5 6 4 22-18 21
6. Şomuz Fălticeni 15 5 5 5 23-25 20
7. Rapid Brodoc 15 4 2 9 15-29 14
8. Aerostar Bacău 15 3 3 9 12-22 12
9. Foresta Suceava 15 5 2 8 18-29 9